《题秋江归棹图》
明代·倪岳

落日未落悬林梢，西风芦荻秋萧骚。秋江水浅石齿齿，古堤杨柳凌云高。

三老长年何促速，百丈牵船过林麓。布帆无恙晚初收，急篙撑向前村宿。

家住前村深复深，翩然谁识归来心。脱身风浪老亦足，放迹云山何处寻。

君不见陶潜松菊荒芜久，张翰莼鲈果何有。乡思方浓宦味轻，冥鸿一去空翘首。

此图不辨陶与张，吴淞远矣更柴桑。我生窃禄愧无补，时望白云怀故乡。

作者简介：倪岳（1444年—1501年）明代大臣。字舜咨，上元（今江苏南京）人，祖籍浙江钱塘。倪谦之子。好学能文，通晓经世之务。天顺八年（1464年）进士，授编修。成化中，累迁为礼部右侍郎。弘治中，官礼部尚书，历南京吏、兵二部尚书，还为吏部尚书，弘治十四年（1501年）十月，倪岳去世，享年五十八岁。著有《青溪漫稿》。